نائب صدر جمہوریہ ہند کا سکریٹریٹ
وبائی امراض کے بعد کے دور میں ہمیں اپنی حفظان صحت کے نظام کی تعمیر نو، تنظیم نو اور ایجاد نو کی ضرورت ہے – نائب صدر جمہوریہ
صحت سے متعلق عوامی اخراجات میں اضافہ کرنے کی اشد ضرورت ہے – نائب صدر جمہوریہ
نائب صدر جمہوریہ نے دور دراز کے علاقوں میں حفظان صحت کو بہتر کرنے کے لیے آئی ٹی سی کی ہماری طاقت کا فائدہ اٹھانے کا مشورہ دیا
ملک کے اندر ہی ویکسین اور ان کی 180 کروڑ سے زیادہ خوراکیں تیار کرنا ایک شاندار حصولیابی ہے – نائب صدر جمہوریہ
نائب صدر جمہوریہ نے ماہرین صحت اور ثقافت کے شعبہ کی معروف شخصیات سے طرز زندگی سے متعلق امراض کے بڑھتے ہوئے گراف کے بارے میں بیداری پیدا کرنے کی اپیل کی
نائب صدر جمہوریہ نے نیٹ ہیلتھ کے 8ویں سالانہ اجلاس سے خطاب کیا
نائب صدر جمہوریہ، جناب ایم وینکیا نائیڈو نے آج 21ویں صدی کے وبائی امراض کے بعد کے دور میں ہماری حفظان صحت کے نظام کی تعمیر نو، تنظیم نو اور ایجاد نو کی ضرورت پر زور دیا۔ ان کی خواہش تھی کہ تمام متعلقین — پبلک، پرائیویٹ اور عوام ہندوستان کے صحت سے متعلق بنیادی ڈھانچے کو مضبوط بنانے اور لوگوں کی فلاح و بہبود کو یقینی بنانے کے لیے ایک ساتھ مل کر کام کریں۔
نیٹ ہیلتھ کے 8ویں سالانہ اجلاس سے، پہلے سے ریکارڈ شدہ ویڈیو پیغام کے ذریعے خطاب کرتے ہوئے، نائب صدر جمہوریہ نے کہا کہ وبائی مرض کے دوران، ہمیں اپنی حفظان صحت کے نظام کو درپیش چیلنجز سے متعلق کئی بیش قیمتی سبق سیکھنے کو ملا۔ انہوں نے اس تجربے کو وبائی امراض کے بعد کے دور کے نئے مرحلہ میں ایک لچکدار حفظان صحت کے نظام سے متعلق ایک نئے تصور میں استعمال کرنے کی اپیل کی۔
اس بات کو تسلیم کرتے ہوئے کہ کووڈ-19 وبائی امراض نے پوری دنیا کے حفظان صحت سے متعلق نظام کو چیلنج پیش کیا ہے، نائب صدر جمہوریہ نے کہا کہ بھارت نے، ایک ٹیم کے طور پر، پورے جوش کے ساتھ اس کے خلاف لڑائی لڑی اور نامساعد حالات کا ڈٹ کر سامنا کیا۔ انہوں نے مزید کہا، ’’اس کا ثبوت یہ ہے کہ ہم نے ملک کے اندر ہی ویکسین تیار کر لیے اور 180 کروڑ سے زیادہ لوگوں کو ٹیکے کی خوراکیں دیں، جو کہ ایک شاندار حصولیابی اور عالمی ریکارڈ ہے۔‘‘ جناب نائیڈو نے سرکاری اور پرائیویٹ، دونوں شعبوں میں ہندوستانی حفظان صحت سے متعلق کارکنوں کے عزائم اور قربانیوں کی بھی تعریف کی۔
صحت کے شعبے میں عوامی اخراجات میں اضافہ کرنے کی اشد ضرورت کا ذکر کرتے ہوئے، نائب صدر جمہوریہ نے اس خواہش کا اظہار کیا کہ اخراجات میں یہ اضافہ صلاحیت کی تعمیر کے ساتھ ساتھ ہونا چاہیے، مثلاً ڈبلیو ایچ او کے معیاروں کے مطابق، آبادی کے لحاظ سے ڈاکٹروں کی تعداد بڑھائی جانی چاہیے۔
شہری اور دیہی علاقوں کے درمیان حفظان صحت کی سہولیات کے بڑے فرق کو فوری طور پر دور کرنے کی اپیل کرتے ہوئے، جناب نائیڈو نے دیہی ہندوستان میں بنیادی حفظان صحت کو فوراً تیز رفتار بنانے کی ضرورت پر زور دیا۔ بھارت میں صحت پر ہونے والے بڑے خرچ کو کم کرنے کی ضرورت پر بولتے ہوئے، انہوں نے اس سلسلے میں سرکار کے متعدد پروگراموں کی تعریف کی، جیسے کہ آیوشمان بھارت، جن اوشدھی کیندر اور ضلع اسپتالوں کی تعداد میں اضافہ کرنے تجویز وغیرہ۔
نائب صدر جمہوریہ نے یہ بھی کہا کہ کووڈ-19 وبائی مرض نے ڈیجیٹل ٹیکنالوجی کے استعمال کے امکان کو ظاہر کیا ہے اور مشورہ دیا کہ حفظان صحت کو بہتر کرنے کے لیے ہمیں اپنی آئی ٹی سی کی طاقتوں کا استعمال کرنا چاہیے۔ انہوں نے کہا، ’’معیاری حفظان صحت تک یکساں رسائی کو یقینی بنانے کے لیے دور دراز کے دیہی علاقوں میں ڈیجیٹل ہیلتھ اور ٹیلی ہیلتھ کی خدمات کو پھیلانے کی ضرورت ہے۔‘‘
جناب نائیڈو نے ہندوستان میں غیر متعدی امراض کے بڑھتے ہوئے تشویش ناک رحجان کو روکنے پر زیادہ توجہ دینے پر زور دیا، جس کی وجہ سے ملک میں تقریباً 60 فیصد موتیں ہوتی ہیں۔ ان ’طرز زندگی سے متعلق امراض‘ کے بارے میں لوگوں میں بڑے پیمانے پر بیداری پھیلانے کی ضرورت پر زور دیتے ہوئے، انہوں نے صحت کے ماہرین اور ثقافتی شعبے کی معروف شخصیات سے اس سلسلے میں آگے آنے کی اپیل کی۔
نائب صدر جمہوریہ نے صحت عامہ کے اہم موضوع پر بات چیت کرنے کے لیے، کلیدی وابستگان کو ایک پلیٹ فارم پر لانے کے لیے نیٹ ہیلتھ کو مبارکباد دی، اور ہیلتھ کیئر فیڈریشن آف انڈیا کے منتظمین، شرکاء اور ممبران کو ان کی ان کوششوں کے لیے نیک خواہشات پیش کیں۔
تقریر کا مکمل متن یہاں دیکھیں